Naujoji Meksika

Naujoji Meksika (, isp. Estado de Nuevo México) – 47-oji JAV valstija, esanti šalies pietvakariuose. Tai viena iš dviejų pietvakarinių Jungtinių Amerikos valstijų, ribojasi vakaruose su Arizona, šiaurėje su Koloradu, rytuose su Teksasu, pietuose su Meksika. Valstijos sostinė – Santa Fė. Plotas – 315,2 tūkst. km².

 Istorija 
Per ilgą Naujosios Meksikos istoriją, ji buvo apgyvendinta Amerikos čiabuvių, buvo Naujosios Ispanijos kolonijos dalimi, Meksikos respublikos provincija. XIX a. prijungta prie JAV.

Valstija įsteigta 1912 m. sausio 6 d.

 Geografija 
Valstijos paviršius daugiausia kalnuotas. Naujosios Meksikos vakaruose plyti Kolorado plynaukštės dalis, vidurinėje dalyje iškilę Uoliniai kalnai (Kristaus Kraujo kalnagūbris, didžiausias aukštis – 4011 m, Vilerio viršūnė), rytuose – Ljano Estakado plynaukštės dalis. Yra daug urvų (Karlsbado urvas), juose – karstinių formų (stalaktitų ir stalagmitų). Daug kanjonų, stalkalnių, atlikuonių.


Klimatas subtropinis žemyninis. Sausio aukščiausia temperatūra +8–12 °C, žemiausia nuo –4 iki –7 °C, liepos aukščiausia +31–35 °C, žemiausia +16–19 °C. Per metus iškrinta 200–400 mm kritulių.

Pagrindinė valstijos upė – Rio Grandė su intaku Pekosu. Taip pat yra Kaneidiano aukštupys (Misisipės baseinas). Daug tvenkinių (Končaso, Navachų, Elefant Bjuto ir kt.).

Dirvožemiai daugiausia rudžemiai, kaštonžemiai, gipsažemiai.


Miškai užima 31,7 % Naujosios Meksikos teritorijos. Auga pušys, eglės, ąžuolai. Miškai daugiausia auga kalnuose, yra prerijų, pusdykumių ir dykumų (Čihuahua dykuma). Įsteigtas Karlsbado urvų nacionalinis parkas, Baltųjų Smėlynų nacionalinis parkas, 7 nacionaliniai miškai, Čako kultūros nacionalinis istorinis parkas (pasaulio paveldas), 33 valstijos parkai, gausu gamtos ir istorinių paminklų.

 Gyventojai 
Naujoji Meksika turi didžiausią ispanų kilmės gyventojų procentą tarp kitų valstijų. Ši valstija taip pat turi didelę indėnų bendruomenę. Demografijai ir kultūrai įtaką daro ispanų, meksikiečių ir Amerikos indėnų kultūros.

Valstija labai retai gyvenama, tankiau gyvenamas tik Rio Grandės slėnis.

2020 m. etninė sudėtis:
 lotynoamerikiečiai – 56,6 % (daugiausia senieji ispanakalbiai ir meksikiečiai)
 baltieji – 26,8 %
 indėnai – 11,1 % (navachai, apačiai, tevai, tivai, keresai, zuniai, kiti pueblai)
 afroamerikiečiai – 1,8 %
 azijiečiai – 1,8 %

 Didžiausi miestai 

2020 m. duomenysUSA: New Mexico, citypopulation.de

 Albukerkė (564,5 tūkst. gyv.)
 Las Krusesas (111,3)
 Rio Rančas (104,0)
 Santa Fė (87,5)
 Rozvelas (48,4)
 Farmingtonas (46,6)
 Hobsas (40,5)
 Klovisas (38,5)
 Saut Volis (38,3)
 Karlsbadas (32,2)

 Ekonomika 
Verčiamasi kalnakasyba (urano, molibdeno, vario, akmens anglių, smėlio, žvyro, pemzos, žėručio) gavyba, išgaunama nafta, gamtinės dujos. Elektros įrenginių gamyba, poligrafijos, petrochemijos, aviacijos, medienos apdirbimo, maisto pramonė, naftos perdirbimas.

Auginamos daržovės (paprikos, pipirai, svogūnai, salotos, bulvės), pašariniai augalai, liucernos, javai, medvilnė, sorgai, kukurūzai, žemės riešutai. Veisiami pieniniai ir mėsiniai galvijai. Žvejyba.

 Šaltiniai 

 Nuorodos 
 Naujosios Meksikos vyriausybės tinklalapis (anglų kalba)
 Naujosios Meksikos turizmo departamentas (anglų kalba)
 Naujosios Meksikos muziejus (anglų kalba)
 Naujosias Meksikos Magazine (anglų kalba)